


KĖDAINIŲ RAJONO SAVIVALDYBĖS TARYBA

SPRENDIMAS
DĖL VALSTYBINĖS ŽEMĖS NUOMOS MOKESČIO TARIFŲ IR LENGVATŲ NUSTATYMO 2020 METAMS

2020 m. liepos 3 d. Nr. TS-167
Kėdainiai


Vadovaudamasi Lietuvos Respublikos vietos savivaldos įstatymo 16 straipsnio 2 dalies 37 punktu, Lietuvos Respublikos Vyriausybės 2002 m. lapkričio 19 d. nutarimu Nr. 1798 „Dėl nuomos mokesčio už valstybinę žemę“ ir Lietuvos Respublikos Vyriausybės 2003 m. lapkričio 10 d. nutarimu Nr. 1387 „Dėl žemės nuomos mokesčio už valstybinės žemės sklypų naudojimą“, Kėdainių rajono savivaldybės taryba n u s p r e n d ž i a:
1. Nustatyti 2020 metams valstybinės žemės, naudojamos ar išnuomotos be aukciono, nuomos mokesčio tarifus:
1.1. žemės ūkio paskirties žemei – 0,7 proc. vidutinės rinkos vertės;
1.2. kitos paskirties žemei:
1.2.1. gyvenamųjų teritorijų (namų valdų) žemei – 0,7 proc. vidutinės rinkos vertės;
1.2.2. garažų bendrijų žemei – 0,7 proc. vidutinės rinkos vertės;
1.2.3. komercinės paskirties žemei – 1,7 proc. vidutinės rinkos vertės;
1.2.4. pramonės ir sandėliavimo žemei – 1,9 proc. vidutinės rinkos vertės;
1.3.  už nenaudojamą žemės sklypą – 4 proc. vidutinės rinkos vertės.
2. Atleisti nuo valstybinės žemės nuomos mokesčio:
2.1. fizinius asmenis, kurių šeimose mokestinio laikotarpio pradžioje nėra darbingų asmenų (išskyrus mokyklų mokinius ir aukštųjų mokyklų studentus, studijuojančius pagal dieninės ir nuolatinės studijų formų programas) ir kuriems nustatytas 0–40 procentų darbingumo lygis arba kurie yra sukakę senatvės pensijos amžių ar yra nepilnamečiai, kai žemės sklypas yra naudojamas ar išnuomotas ne aukciono būdu ir sklypo plotas yra ne didesnis: mieste – 0,15 ha, kaime – 3,1 ha (lengvata taikoma tik vienoje vietovėje). 
Šie neapmokestinami sklypų dydžiai kiekvienu lengvatos taikymo atveju mažinami tokiu plotu, už kurį asmeniui jau taikoma žemės mokesčio lengvata. Tais atvejais, kai sklypo plotas viršija nustatytą dydį, valstybinės žemės nuomos mokestis mokamas tik už viršijančią dalį. Šie asmenys Statybos ir turto skyriui pateikia pensijos gavėjo arba neįgaliojo pažymėjimo kopiją, šeimos sudėties pažymą. Asmenims, anksčiau pateikusiems lengvatą įrodančius dokumentus, pakartotinai kreiptis nereikia. 
Jeigu valstybinės žemės nuomininkas ar naudotojas teisę gauti žemės nuomos mokesčio lengvatą įgyja pirmąjį metų pusmetį, tai lengvata taikoma už visus tuos metus, o jeigu antrąjį pusmetį, – nuo kitų kalendorinių metų.
Jeigu valstybinės žemės nuomininkas ar naudotojas netenka teisės į žemės nuomos mokesčio lengvatą pirmąjį metų pusmetį, tai lengvata netaikoma, o jeigu antrąjį pusmetį, – lengvata taikoma už visus tuos metus;
2.2. fizinius asmenis, kuriems mokėtinas žemės nuomos mokestis mokestiniu laikotarpiu už visus turimus sklypus neviršija 1,45 eurų.
3. Neapmokestinti valstybinės žemės nuomos mokesčiu už:
3.1. biudžetinių įstaigų, veikiančių pagal Lietuvos Respublikos biudžetinių įstaigų įstatymą, naudojamą žemę;
3.2. valstybės ir savivaldybių viešųjų sveikatos priežiūros įstaigų naudojamą žemę;
3.3. bažnyčių ir kitų religinių bendruomenių ir bendrijų naudojamą žemę prie joms priklausančių statinių;
3.4. vandens tiekimo ir nuotekų tvarkymo objektų naudojamą žemę;
3.5. sodininkų bendrijų bendrojo naudojimo žemę;
3.6. valstybinę miškų ūkio paskirties žemę, suteiktą miškų urėdijoms;
3.7. labdaros ir paramos fondų, įsteigtų Lietuvos Respublikos labdaros ir paramos fondų įstatymo nustatyta tvarka, naudojamą žemę;
3.8. daugiabučių namų naudojamą žemę;
3.9. mokymo ir mokslo reikmėms skirtą žemę;
3.10. valstybinio geležinkelio linijų, jų statinių, specialios paskirties įrenginių, valstybinių automobilių kelių ir valstybės įmonių kelių tiesimo bei priežiūros statinių, šių įmonių transporto aptarnavimo statinių naudojamą žemę;
3.11. žemės sklypus, priskirtus parduodamam nekilnojamajam turtui, kuris perduotas Valstybės įmonei Turto bankui – iki šių objektų nuosavybės teisės perleidimo;
3.12. bendruomenės centrų naudojamą žemę;
4. Jei 3 punkte nurodyti valstybinės žemės naudotojai žemę naudoja ūkinei komercinei veiklai, jie moka valstybinės žemės nuomos mokestį pagal sprendime nurodytus tarifus.
       

     
Savivaldybės meras				                Valentinas Tamulis				                  

